རྒྱ་རི་བློ་གྲོས་རྒྱལ་མཚན་ནི།ཉེ་རབས་བོད་ཀྱི་ལོ་རྒྱུས་ནང་།གནད་ཡོད་མི་སྣ་རེད་ལ།འཇོན་པོའང་རེད།ངའི་མི་ཚེའི་ནང་ཁོང་ལ་ཐེངས་གཅིག་ཐུག་མྱོང་ཡོད།ལོ་དུས་གང་ཡིན་མ་དྲན་ཀྱང་།ས་གནས་ནི་འབྲས་ལྗོངས་རྒྱལ་ས་སྒང་ཏོག་གི་རི་མགོ་ཚང་ལ་རེད།ཁོང་གི་མི་གཤིས་ལྷོད་ལ་གཏིང་ཟབ་པའི་མི་ཕོ་ཉམས་ཅན་ཞིག་གདའ།ཁོང་གིས།རྒྱལ་ཕྱི་ནང་གི་གནས་ཚུལ་སྦུག་མ་མང་པོ་ཞིག་བཤད་བྱུང་ལ།ཀརྨ་པའི་ཡང་སྲིད་སོགས་ཀཾ་ཚང་གི་རྙོག་དྲའི་སྐོར་ནས་ཀྱང་མང་དག་ཅིག་བཤད་བྱུང་།ངས་ཁོང་ལ།རྒྱལ་ཕྱི་ནང་གི་གསང་བའི་གནས་ཚུལ་རྒྱུས་ཡོད་དག་གསལ་བའི་ལོ་རྒྱུས་ཡག་མོ་ཞིག་དབྱིན་བོད་གང་རུང་ཐོག་འབྲི་འགོད་ཡོང་བའི་རེ་སྐུལ་ནན་མོ་ཞུས་པ་ཡིན་ཞིང་།གཞུག་མ་གློག་འཕྲིན་བརྒྱུད་ནས་ཀྱང་རྒྱུད་སྐུལ་ཞུ་ཡིག་ཅིག་ཕུལ་བ་ནི་འདི་རེད།